DA Den Europæiske Unions Tidende C 317/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 317/07

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ALMENDRA DE MALLORCA«/»ALMENDRA MALLORQUINA«/»AMETLLA DE MALLORCA«/»AMETLLA MALLORQUINA«

EF Nr.: ES-PGI-0005-01037-11.09.2012

BGB ( X ) BOB ( )

1. Betegnelse

»Almendra de Mallorca«/»Almendra Mallorquina«/»Ametlla de Mallorca«/»Ametlla Mallorquina«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6 Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Almendra de Mallorca«/»Almendra Mallorquina«/»Ametlla de Mallorca«/»Ametlla Mallorquina« er frugten af mandeltræet (Prunus amygdalus), der er beregnet til konsum, og som kan være rå eller ristet, med eller uden hinde.

Mandlerne skal være hele, sunde, rene og tørre og skal måle mindst 12 mm i tværsnit på det bredeste sted. Der må ikke være tegn på svampe-, parasit- eller insektangreb, den må ikke være harsk, have fremmed lugt eller smag.

Mandlerne kan sælges rå eller ristede. I begge tilfælde kan de være med eller uden hinde.

Kemiske og organoleptiske egenskaber:

1) Rå smuttede eller usmuttede: mandler uden den træagtige skal. — Kemiske egenskaber: — Fugtighed: ≤ 6,5 % — Fedtindhold: ≥ 55 % i tørstof — Olie- og linolsyreindhold: ≥ 88 % af det samlede fedtindhold — Organoleptiske egenskaber: de rå usmuttede mandler er hvide eller elfenbensfarvede med et mat udseende både indvendig og udvendig. Strukturen er fast og føles ikke særlig klæbrig eller olieagtig. Smagen er let sødlig og hverken sur eller bitter. Aromaen er intens og nøddeagtig. De usmuttede mandler har stadig deres ru brune hinde.

2) Ristede: mandler uden den træagtige skal, som herefter er ristet. — Kemiske egenskaber: — Fugtighed: < 2,0 % — Fedtindhold: ≥ 55 % i tørstof — Olie- og linolsyreindhold: ≥ 88 % af det samlede fedtindhold — Organoleptiske egenskaber: de smuttede ristede mandler er cremefarvede til lysebrune i farven med et skinnende udseende og føles olieagtige. De har en hård, løs, sprød struktur. Let sødlig smag, ikke sur eller snerpende, med en snert af bitterhed fra ristningen. Intens, ristet og karamelliseret aroma. De usmuttede mandler har stadig deres ru brune hinde, som er løs og let kan tages af.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Mandler, der er omfattet af den beskyttede geografiske betegnelse, skal være dyrket, opbevaret, afskallet, smuttet og ristet på øen Mallorca.

3.6. Særlige regler vedrørende udskæring, rivning eller emballering osv.

Emballering på oprindelsesstedet er det sidste trin i processen og er væsentlig for at bevare produktet og garantere dets kvalitetsmæssige egenskaber.

Det er vigtigt at isolere mandlerne fra det omgivende miljø for at sikre deres kvalitet, da et øget vandindhold vil ændre deres kemiske sammensætning og skade deres organoleptiske egenskaber. Den eneste måde at bevare mandlernes kvalitet på er ved at isolere dem i egnede, fuldstændigt lukkede emballager, der beskytter dem mod fugt. Årsagen til, at emballeringen skal ske hos producenten, er derfor at bevare deres organoleptiske egenskaber over tid.

Mandler, der er omfattet af den beskyttede geografiske betegnelse, markedsføres i ensartede partier og i emballager, der rummer op til 25 kg.

Mandlerne skal emballeres inden for det geografiske produktionsområde. Denne operation skal udføres inden for det afgrænsede geografiske område med henblik på at:

1) bevare produktets typiske egenskaber og beskytte kvaliteten Øen Mallorca har en meget lang tradition for mandelproduktion og -konsum. Emballering i det afgrænsede geografiske område er afgørende for at bevare mandlernes særlige egenskaber og deres kvalitet. Det giver producenter og kontrolorganet vedrørende den beskyttede geografiske betegnelse mulighed for at gennemføre og overvåge reglerne for transport, forarbejdning og emballering af mandlerne. De kan på baggrund af deres erfaring indføre de metoder, der bedst kan sikre, at slutproduktet er af den fornødne kvalitet. Med andre ord har producenter og operatører i det afgrænsede geografiske område den nødvendige knowhow på baggrund af deres erfaring til at undgå operationer, der kan skade kvaliteten af »Almendra de Mallorca« og især til at sikre, at der ikke er bitre mandler eller harsk, muggen eller knækket frugt. Mandlerne skelnes fra andre mandler ved deres organoleptiske egenskaber. Mallorca er en ø, så hvis mandlerne blev transporteret andre steder hen i bulk, skulle det ske ad søvejen, og rejsen ville være lang. Mandlerne kunne blive beskadiget af fugt og temperaturforhold, der kunne ændre deres struktur, smag og aroma og gøre dem bløde og/eller harske og derved forringe kvaliteten.

2) sikre sporbarhed og produktets oprindelse Kontrol- og certificeringsordningen sikrer produktets oprindelse og sporbarhed, forudsat at det forarbejdes, håndteres og emballeres på øen, men ikke hvis disse operationer udføres uden for produktionsområdet. Mandler kan blandes sammen med andre mandler (andre steder fra), så hvis håndtering og emballering uden for det afgrænsede geografiske område blev tilladt, ville det ikke længere være muligt at garantere oprindelsen af »Almendra de Mallorca«.

3.7. Specifikke mærkningsregler

På hver pakke mandler med beskyttet geografisk betegnelse skal der angives følgende:

1) navnet på den beskyttede geografiske betegnelse

2) ordene »Indicación Geográfica Protegida« samt BGB-logoet og

3) en etiket, som skal være forsynet med en alfanumerisk kode (fortløbende nummerering).

4. Præcis afgrænsning af det geografiske område

Mandlerne skal dyrkes, opbevares, afskalles, smuttes, ristes og emballeres på øen Mallorca i den selvstyrende region De Baleariske Øer, Spanien.

5. Tilknytning til det geografiske område

5.1. Det geografiske områdes egenart

På øen Mallorca dyrkes mandlerne på en kalkholdig jord af middel til hård konsistens, der indeholder en stor mængde grove bestanddele og er meget fattig på organisk materiale. Jordens pH-værdi er hovedsagelig basisk, og den har et højt indhold af kalciumkarbonat og består af horisontale lag, hvorimellem der samler sig en stor mængde finler, som er glimrende til udvikling af mandeltræernes rodnet. Andre specifikke egenskaber er en middel nedbørsmængde og lange solskinsdage.

Med hensyn til producenternes bidrag skal det bemærkes, at et af de karakteristiske træk ved mandeldyrkning på Mallorca er, at traditionen for frøformering har været opretholdt længere end i resten af Spanien, og at lokale sorter blev anvendt til de første podninger. Det har bidraget til at opretholde sortsmangfoldigheden, idet de fleste af de sorter, der dyrkes på Mallorca er forskellige fra dem, som dyrkes andre steder i Spanien. Traditionelt har landbrugerne på Mallorca altid udvalgt de sorter, der giver de mest glatte og aromatiske mandler, og som er bedst egnede til øens jordbundsforhold og klima.

Mandeldyrkning på Mallorca går helt tilbage til romertiden, og de første træer blev muligvis plantet af romerne. I det 18. århundrede bredte mandelplantagerne sig betydeligt, og i det 19. århundrede førte phylloxeraangreb på vinplanter til en omlægning af afgrøder og en storstilet plantning af mandeltræer. I dag er blomstrende mandeltræer et typisk træk ved øens vinterlandskab.

5.2. Produktets egenart

»Almendra de Mallorca« skiller sig ud ved et højt fedtindhold (> 55 %), hvoraf olie- og linolsyre tegner sig for mindst 88 %. Disse fedtsyrer har et lavt smeltepunkt og smelter, når mandlerne tygges. Til sammen giver disse faktorer produktet dets karakteristiske glathed og intense smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen mellem »Almendra de Mallorca«, »Almendra Mallorquina«, »Ametlla de Mallorca«, og »Ametlla Mallorquina«, og det geografiske område bygger på produktets anseelse. En anseelse, det har erhvervet igennem århundreder som følge af sine organoleptiske egenskaber og økonomiske og gastronomiske betydning.

Denne anseelse bekræftes af, at de lokale forbrugere sætter stor pris på mandlerne. En forbrugerundersøgelse, der blev foretaget i 2010 af Instituto de Calidad Agroalimentaria de las Islas Baleares, viste således, at 52,4 % af mandelforbrugerne mente, at mandler fra Mallorca var af højere kvalitet, og i 93,3 % af tilfældene var begrundelsen herfor, at de havde mere smag.

»Almendra de Mallorcas«, betydning og anseelse bekræftes også i talrige skrifter og publikationer. F.eks.: Crónica de las Islas Baleares af Fernando Fulgosio (1870), El almendro y su cultivo en el mediodía de España e Islas Baleares (1907) af Pedro Estelrich og Historia económica de España, siglos X-XX af Francisco Comín, Mauro Hernández og Enrique Llopis. I sin bog Die Balearen (1869) bemærker ærkehertug Ludwig Salvator betydningen af »Almendra de Mallorca«, for øens økonomi. Den 25. juni 1892 hed det i nr. 5 i El Agricultor Balear, et tidsskrift om teori og praksis i landbruget og beslægtede videnskaber, at: De mandelsorter, der blev fremvist af Gabriel Fuster på Verdensudstillingen i Barcelona, kom fra alle egne af Mallorca og gjorde et så stort indtryk på udstillingen, at juryen tildelte dem en guldmedalje. I nr. 20 i serien Panorama Balear (1953) med titlen Economía Balear skrev Antoni Colom, at mandler var Mallorcas mest pålidelige indtægtskilde. I 1941 blev der solgt 1 698 219 kg mandler i Spanien, hvoraf 1 140 616 kg var fra Mallorca. Ifølge F. Saura-Calixto (1979) dækkede »Almendra de Mallorca«, 50 % af den nationale mandelproduktion i 1970'erne.

Der findes også mange skrifter og publikationer, som bekræfter anseelsen af det catalanske navn »Ametlla de Mallorca/Ametlla Mallorquina«,. Det første, som er dateret den 6. januar 1593, er i Llucmajors kommunale arkiv (Revista de la Cámara Agrícola Balear, år III, nr. 11, 1901). »Ametlla de Mallorca«, findes også flere gange i Llibret de Versos af Teodoro Llorente Olivares (1884) som citeret i Mossen Alcover og Francesc de Borja Mol's Catalansk-Valenciansk-Balearisk ordbog (1930). Af Joan Miralles og Catalina Cantallops' 1989-udgave af opskrifter fra den mallorcanske munk Jaume Martí i Oliver fremgår det tydeligt, at »Ametlla de Mallorca« allerede i det 17. århundrede var en vigtig ingrediens i det mallorcanske køkken. I »Aliments de les Balears« en bog udgivet af De Baleariske Øers regering i 1993, bemærkes det også, at dyrkningen af »Ametlla Mallorquina« var udbredt i det 18. århundrede. I undersøgelsen med titlen »Caracterización, valoración nutricional y estudio de la importancia para la salud de algunos alimentos tradicionales de la zona 5B de la Comunidad Autónoma de las Islas Baleares«, som blev udført af De Baleariske Øers universitet (1994), beskrives »Ametlla Mallorquina« som et traditionelt mallorcansk produkt. Af særlig betydning er et citat fra Les Illes a la taula, der blev udgivet af De Baleariske Øers regering i 2001, hvori det hedder, at »Ametlla Mallorquina« har et højere fedt- og sukkerindhold end californiske mandler, hvilket giver den mere smag.

I andre skrifter og publikationer nævnes anvendelsesformålene for »Almendra de Mallorca«, som viser, at produktet har haft stor indflydelse på øens madkultur og har været en del af dens kulinariske tradition igennem århundreder. Der er talløse kulinariske henvisninger til »Almendra de Mallorca«, både rå og ristede. F.eks. broder Jaume Martí i Olivers opskrifter, hvor mandler optræder som en ingrediens i det 17. århundredes mallorcanske køkken. Forbindelsen mellem »Almendra de Mallorca« og den højere kogekunst dokumenteres i mange publikationer, f.eks.: Libro de Recetas de Can Esteva (1862) af Antoni Esteva Oliver, Nuestra Cocina af Luis Ripoll og Repostería Balear af Catalina Juan del Corral (1987). I Die Balearen (1869) nævner ærkehertug Ludwig Salvator en række populære retter, der indeholder mandler fra Mallorca, rå eller ristede. Mateo Jaume de Ca’n Joan de S'Aigo's opskriftsamling (1884-1885) med titlen Libro de Jelats indeholder den mest traditionelle mallorcanske is, nemlig mandelis.

»Almendra de Mallorcas« fremragende ry skyldes også dens organoleptiske egenskaber, som igen skyldes dens kemiske sammensætning. Bemærkelsesværdige træk er produktets høje fedtindhold og dets fedtsyreprofil med olie- og linolsyrer, der tegner sig for over 88 % af fedtindholdet. Så fedtindholdet er højt, og den kendsgerning, at fedtsyrerne (88 %) har et lavt smeltepunkt på under 15 °C, betyder, at de smelter, når mandlerne tygges. Til sammen giver disse faktorer »Almendra de Mallorca« den karakteristiske glathed og intense aroma, der er grundlaget for dens ry.

Disse særlige fysiske, kemiske og organoleptiske egenskaber kommer især fra jorden og klimaet i det geografiske produktionsområde. Den kalkholdige jord med et lavt indhold af organisk materiale, en middel nedbørsmængde og lange solskinsdage giver et lille udbytte pr. ha, men frugten har et højt gennemsnitligt fedtindhold (59 %), som er højere end i mandler fra andre regioner. Denne kendsgerning blev bekræftet af en undersøgelse udført af De Baleariske Øers universitet i 2010.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.caib.es/sacmicrofront/contenido.do?mkey=M63&lang=CA&cont=46322

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.